CELEX: 
Language: lt
Date: 2017-05-31 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomos Europos Parlamento ir Tarybos direktyvos 2010/40/ES nuostatos dėl informacijos apie keliavimą daugiarūšiu transportu paslaugų teikimo

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Skaitmeninti transportą svarbu tam, kad transporto veikla ir eismo srautų valdymas būtų našesni. Didesnio našumo poreikis akcentuojamas bendrosios skaitmeninės rinkos strategijoje, kurioje laikoma, kad laisvi duomenų srautai yra ūkio augimą, darbo vietų kūrimą ir konkurencingumą Europos Sąjungoje skatinantys veiksniai. Be to, energetikos sąjungos strategijoje ir neseniai priimtoje mažataršio judumo strategijoje pripažįstama, kad skaitmeninimas svarbus siekiant pereiti prie kitų rūšių transporto. 
            
            
               Deleguotasis reglamentas, kuriuo papildomos Europos Parlamento ir Tarybos direktyvos 2010/40/ES nuostatos dėl informacijos apie keliavimą daugiarūšiu transportu paslaugų teikimo visoje ES, padės sparčiau pereiti prie kitų rūšių transporto ir populiarinti tvarų transportą. Informacijos apie keliavimą paslaugų teikimo galutiniams naudotojams rinka jau yra, tačiau visomis tokių paslaugų galimybėmis trukdo naudotis tam tikros spragos ir kliūtys. Šia iniciatyva siekiama nustatyti būtinus reikalavimus, kad visoje ES teikiamos informacijos apie keliavimą daugiarūšiu transportu paslaugos būtų tikslios ir tarpvalstybinio prieinamumo. Ja nustatomos specifikacijos, būtinos siekiant užtikrinti keliavimo ir eismo duomenų prieinamumą, keitimąsi jais ir jų atnaujinimą, taip pat paskirstytąjį kelionių planavimą, būtinus norint Europos Sąjungoje teikti daugiarūšio transporto informacijos paslaugas. 
            
            
               Pagal Intelektinių transporto sistemų direktyvą Komisija gali
                  1
                priimti deleguotuosius aktus su šešiais prioritetiniais veiksmais ir keliomis papildomomis prioritetinėmis sritimis susijusioms techninėms, funkcinėms ir organizavimo specifikacijoms nustatyti. Direktyvoje numatyta, kad tokios specifikacijos turi būti privalomos, ir siekiama užtikrinti paslaugų sąveikumą bei ištisinį veikimą, jei įmanoma, remiantis galiojančiais standartais bei turimomis technologijomis ir laikantis tam tikrų sąlygų, sudarančių galimybes paslaugoms augti ir veikti
                  2
               . Intelektinių transporto sistemų direktyvoje nustatyto prioritetinio veiksmo a srities sąlygos, būtinos tam, kad visoje ES teikiamos informacijos apie keliavimą daugiarūšiu transportu paslaugos būtų tikslios ir prieinamos intelektinių transporto sistemų naudotojams tarpvalstybiniu mastu, turi būti įvykdytos remiantis visų pirma keliavimo ir eismo duomenų prieinamumu, keitimusi tokiais duomenimis ir aktualiu jų atnaujinimu. Deleguotasis reglamentas turi būti aiškinamas ir įgyvendinamas laikantis ES konkurencijos taisyklių ir ypač keitimosi neskelbtina komercine informacija taisyklių. 
            
            
               2.KONSULTACIJOS PRIEŠ PRIIMANT AKTĄ 
            
            
               2.1.Susitikimai su valstybių narių paskirtais ekspertais
            
            
               Norint nustatyti ES taisykles ir reikalavimus, pagal kuriuos visoje Europos Sąjungoje būtų teikiamos informacijos apie keliavimą daugiarūšiu transportu paslaugos, ypač užtikrinamas paslaugų įvairiose valstybėse narėse sąveikumas, būtina glaudžiai bendradarbiauti pradiniuose specifikacijų rengimo etapuose. Valstybės narės, Europos ekonominės erdvės valstybės ir Šveicarija paprašytos paskirti po ekspertą, kuris dalyvaudamas posėdžiuose su Komisijos tarnybų atstovais Briuselyje padėtų rengti specifikacijas. 2014 m. lapkričio 18 d. – 2016 m. kovo 18 d. įvyko vienuolika posėdžių
                  3
               . Juose taip pat dalyvavo pakviesti Europos Parlamento ekspertai. Be to, surengta dvišalių susitikimų su valstybių narių atstovais.
            
            
               2.2.Konsultacijos su suinteresuotosiomis šalimis
            
            
               Dėl informacijos apie keliavimą daugiarūšiu transportu paslaugų teikimo visoje Europos Sąjungoje internetu viešai konsultuotasi 14 savaičių, nuo 2015 m. rugsėjo mėn. iki 2015 m. gruodžio mėn. Visi rezultatai ir viešų konsultacijų analizė pateikti specialioje viešų konsultacijų ataskaitoje, skelbiamoje internete
                  4
               . Be to, 2015 m. lapkričio 4 d. Briuselyje Europos Komisija surengė seminarą pastebėtoms spragoms, kliūtims ir susijusioms galimoms politikos priemonėms, pritaikytoms informacijos apie keliavimą transportu paslaugų teikimui visoje Europos Sąjungoje, aptarti. Konkrečių pasiūlytų politikos priemonių aptarimo rezultatai pateikti specialioje seminaro ataskaitoje, skelbiamoje internete
                  5
               . Laikantis Komisijos geresnio reglamentavimo darbotvarkėje
                  6
                nustatytų procedūrų, deleguotojo reglamento projektas 2017 m. kovo 22 d. – 2017 m. balandžio 19 d. skelbtas internete
                  7
               . Gauti atsakymai ir tai, kaip į juos atsižvelgė Komisija, apibendrinti pridedame Komisijos tarnybų darbiniame dokumente. Paskelbus deleguotojo reglamento projektą, specifikacijų projekto klausimais konsultuotasi su Europos intelektinių transporto sistemų patariamąja grupe. Be to, prieš galutinius posėdžius su valstybių narių paskirtais ekspertais konstruktyvių pasiūlymų gauta surengtuose specialiuose susitikimuose su įvairiomis asociacijomis, atstovaujančiomis geležinkelio, viešojo transporto, vietinės ir regionų valdžios įstaigoms, taip pat oro susisiekimo ir informacijos apie keliavimą paslaugų sektoriams. 2016 m. vasario 16 d. Komisija apie deleguotojo teisės akto tikslus ir taikymo sritį informavo Transporto ir turizmo komitetą. Atliktas pagrindinės teisinės priemonės ir Intelektinių transporto sistemų direktyvos poveikio vertinimas
                  8
               , todėl nutarta, kad dera atlikti pavienių deleguotųjų teisės aktų sąnaudų ir naudos analizę
                  9
               . 
            
            
               2.3.VISOJE ES TEIKIAMŲ INFORMACIJOS APIE KELIAVIMĄ DAUGIARŪŠIU TRANSPORTU PASLAUGŲ BŪKLĖ IR POLITIKOS GALIMYBĖS
            
            
               Informacijos apie keliavimą daugiarūšiu transportu paslaugos visoje ES gali būti teikiamos įvairiai. Visos Europos informaciją apie keliavimą gali teikti arba viena kelionių informacijos tarnyba, arba įvairūs vietiniai, regioniniai ir nacionaliniai teikėjai, tarpusavio ryšiais užtikrinantys paskirstytąjį kelionių planavimą. Pagalbinis tyrimas parodė bendrą dabartinę informacijos apie keliavimą daugiarūšiu transportu paslaugų situaciją Europoje: paslaugų yra daug, tačiau jos nėra tokios kokybiškos, kad tenkintų naudotojų keliavimo poreikius ir būtų visapusiškai naudingos visuomenei. Šį aspektą posėdžiuose pabrėžė valstybių narių paskirti ekspertai, sutarę, kad rengiant specifikacijas reikia orientuotis į visiems įmanomiems metodams, t. y. centralizuotai ir decentralizuotai architektūrai, tinkamas nuostatas. Pagalbinis tyrimas ir konsultacijos su suinteresuotosiomis šalimis parodė, kad informacijos apie keliavimą daugiarūšiu transportu paslaugoms Europos Sąjungoje labiausiai trukdo: 1) nepakankamai prieinami keliavimo ir eismo duomenys, 2) keliavimo ir eismo duomenų sąveikumo stygius, 3) informacijos apie keliavimą paslaugų sąveikumo stygius ir 4) nepakankama keliavimo ir eismo duomenų kokybė. Iš pagalbinio tyrimo ir konsultacijų su suinteresuotosiomis šalimis sužinota, kad šias kliūtis galima pašalinti visų pirma: 1) užtikrinus, kad naudotojai, turėdami tinkamas dalijimosi duomenimis priemones, galėtų gauti reikiamos apimties duomenis ir informaciją, 2) užtikrinus keliavimo ir eismo duomenų sąveikumą su keitimosi duomenimis standartais, įtrauktais į bendrą rinkinį, 3) pagerinus informacijos apie keliavimą paslaugų sąveikumą ir taip paskatinus paskirstytąjį kelionių planavimą ir 4) pagerinus informacijos apie keliavimą daugiarūšiu transportu paslaugų kokybę taikant esminius pagrindinių duomenų kokybės reikalavimus. Išsami informacija apie visas minėtas kliūtis ir sąlygas, būtinas informacijos apie keliavimą daugiarūšiu transportu paslaugoms teikti, pateikiama komisijos tarnybų darbiniame dokumente.
            
            
               2.4.POLITIKOS GALIMYBĖS
            
            
               Informacijos apie keliavimą daugiarūšiu transportu paslaugų teikimui visoje Europos Sąjungoje reikia įvairių politikos priemonių derinio. Tačiau kiekvienos priemonės mastas ir apimtis gali būti įvairūs, t. y. politikos priemonės taikymas galėtų būti privalomas arba rekomenduojamas. Su valstybėmis narėmis parengtos keturios pagrindinės politikos galimybės, sudarytos iš įvairiai suderintų politikos priemonių, ir atlikta jų sąnaudų ir naudos analizė. Politikos galimybių apimtis nustatyta atsižvelgiant į įvairius būdus, kuriais galima organizuoti visoje ES teikiamas informacijos apie keliavimą daugiarūšiu transportu paslaugas, t. y. į tai, kas svarbiau: ar prieigos prie duomenų ir keitimosi jais reikalavimai, ar prieigos prie paslaugų, skirtų paskirstytajam kelionių planavimui, ir keitimosi jomis reikalavimai, ar subalansuotas abiejų rūšių reikalavimų derinys. Atsižvelgiant į minėtas keturias pagrindines politikos galimybes, pagalbiniame tyrime atlikta sąnaudų ir naudos analizė. Konsultantai apskaičiavo, kad sąnaudų ir naudos santykis būtų teigiamas, jei Komisija imtųsi veiksmų daugiarūšio transporto informacijos srityje, o geriausias sąnaudų ir naudos santykis (10,3) būtų gautas įgyvendinant visapusiškos politikos galimybę – per 15 metų visoje 28 valstybių Europos Sąjungoje išleidus 100 mln. EUR būtų gauta daugiau kaip 1 mlrd. EUR nauda. Išsamus politikos galimybių aprašymas ir sąnaudų ir naudos analizė pateikiami galutinėje pagalbinio tyrimo ataskaitoje, o santrauka pateikiama prie šio deleguotojo reglamento pridedamame Komisijos tarnybų darbiniame dokumente.
            
            
               3.DELEGUOTOJO AKTO TEISINIAI ASPEKTAI 
            
            
               3.1.TEISINIS PAGRINDAS
            
            
               Šiuo deleguotuoju teisės aktu papildoma Direktyva 2010/40/ES pagal jos 7 straipsnį. Reglamentas yra tinkamiausia deleguotojo akto teisinė priemonė, nes jam nereikia perkėlimo į nacionalinę teisę priemonių, todėl užtikrinamas aukštesnis derinimo lygis ir spartesnis įsigaliojimas.
            
            
               3.2.SUBSIDIARUMO IR PROPORCINGUMO PRINCIPAI
            
            
               Vadovaujantis subsidiarumo principu (Europos Sąjungos sutarties 5 straipsnio 3 dalimi), veiksmų Sąjungos lygmeniu reikėtų imtis tik tuomet, kai numatytų tikslų pačios valstybės narės negali deramai pasiekti ir todėl, atsižvelgiant į siūlomų veiksmų mastą ar poveikį, jų geriau siekti Sąjungos lygmeniu. Veiksmų Sąjungos lygmeniu reikia imtis siekiant užtikrinti, kad informacijos apie keliavimą paslaugos būtų sąveikios ir ištisinės visoje Europoje kertant valstybių sienas, nes pavienės valstybės narės to negali tinkamai pasiekti. Dėl valstybių narių lygmens veiksmų politika gali būti nenuosekli, o plėtra nevienoda. Konkretūs argumentai, kodėl ES lygmens veiksmai tinkamesni už vietos arba nacionalinio lygmens veiksmus, išsamiai pateikiami visame šiame dokumente, todėl čia nekartojami. Prie šio deleguotojo reglamento pridedamame Komisijos tarnybų darbiniame dokumente pateikiami sąnaudų ir naudos analizės rezultatai, be kitų dalykų, rodo, kad nacionalinių institucijų finansinės ir administracinės išlaidos bus mažos ir proporcingos tikslams, kurių siekiama. Didelė dalis sprendimų įgyvendinimo klausimais priimama nacionaliniu lygmeniu.
            
         
         
            
            
               3.3.PAGRINDINĖS TEISĖS
            
            
               Europos Sąjungoje teisė į asmens duomenų apsaugą užtikrinama pagal Europos Sąjungos pagrindinių teisių chartijos 8 straipsnį. Jei šiame Komisijos deleguotajame reglamente numatytos priemonės apima asmens duomenų tvarkymą, tokie duomenys tvarkomi pagal ES asmens duomenų apsaugos teisės aktus, visų pirma pagal Direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo
                  10
               .
            
            
               4.POVEIKIS BIUDŽETUI
            
            
               Pasiūlymas neturi poveikio ES biudžetui.
            
            
               
            
            
               KOMISIJOS DELEGUOTASIS REGLAMENTAS (ES) …/...
            
            
               2017 05 31
            
            
               kuriuo papildomos Europos Parlamento ir Tarybos direktyvos 2010/40/ES nuostatos dėl informacijos apie keliavimą daugiarūšiu transportu paslaugų teikimo
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2010 m. liepos 7 d. Europos Parlamento ir Tarybos direktyvą 2010/40/ES dėl kelių transporto ir jo sąsajų su kitų rūšių transportu srities intelektinių transporto sistemų diegimo sistemos
                  11
               , ypač į jos 6 straipsnio 1 dalį,
            
            
               kadangi:
            
            
               (1)Direktyvos 2010/40/ES 3 straipsnio a punkte nustatytas vienas iš specifikacijų ir standartų rengimo ir taikymo prioritetinių veiksmų – informacijos apie keliavimą daugiarūšiu transportu paslaugų teikimas visoje ES;
            
            
               (2)Direktyvos 2010/40/ES 5 straipsnyje numatyta, kad valstybės narės turi imtis priemonių, būtinų užtikrinti, kad diegiant intelektinių transporto sistemų prietaikas ir paslaugas joms būtų taikomos pagal tos direktyvos 6 straipsnį patvirtintos specifikacijos, tačiau toks reikalavimas nedaro įtakos kiekvienos valstybės narės teisei spręsti dėl tokių prietaikų ir paslaugų įdiegimo jos teritorijoje;
            
            
               (3)informacijos apie keliavimą paslaugų teikimui šios specifikacijos turėtų būti taikomos nedarant poveikio kitoms specifikacijoms, priimtoms kitais teisės aktais pagal Direktyvą 2010/40/ES, ypač Komisijos deleguotaisiais reglamentais (ES) Nr. 886/2013 ir 2015/962, taip pat Komisijos reglamentu (ES) Nr. 454/2011;
            
            
               (4)atsižvelgiant į informacijos apie keliavimą daugiarūšiu transportu paslaugų teikimą, Europos Parlamento ir Tarybos direktyvoje 2003/98/EB
                  12
                nustatytos viešojo sektoriaus informacijos pakartotinio naudojimo visoje Sąjungoje būtiniausios taisyklės. Dėl duomenų, kuriuos turi transporto institucijos ir transporto operatoriai, pakartotinio naudojimo pasakytina, kad šiuo reglamentu nustatytos taisyklės, visų pirma tos, kurios yra susijusios su duomenų atnaujinimu, turėtų būti taikomos be įtakos Direktyva 2003/98/EB nustatytoms taisyklėms;
            
            
               (5)šiame deleguotajame reglamente numatytos priemonės, susijusios su asmens duomenų tvarkymu, turi būti taikomos laikantis ES teisės aktų dėl asmens duomenų apsaugos, ypač Direktyvos 95/46/EB
                  13
                ir Direktyvos 2002/58/EB
                  14
               , ir nacionalinių jų įgyvendinimo priemonių. Informacija apie fizinį asmenį, kurio tapatybė nustatyta arba kurio tapatybę galima nustatyti, turėtų būti apdorojama griežtai pagal kuo mažesnio duomenų kiekio principą, tik šio reglamento tikslais ir tik kai būtina. Jei tik įmanoma ir jei tai netrukdo siekti šio reglamento tikslų, iš tokių duomenų neturėtų būti įmanoma nustatyti asmens tapatybės ir tokie duomenys neturėtų sudaryti sąlygų asmens tapatybei nustatyti;
            
         
         
            
               (6)jei teikiant informacijos paslaugą būtina rinkti duomenis, įskaitant buvimo vietos duomenis, galutiniai naudotojai turėtų būti aiškiai informuojami apie tokių duomenų rinkimą, duomenų rinkimo tvarką ir galimą kelionės sekimą, taip pat apie tokių duomenų saugojimo laikotarpį. Viešieji ir privatieji duomenų rinkėjai, pvz., transporto operatoriai, transporto institucijos, informacijos apie keliavimą paslaugų teikėjai ir skaitmeninių žemėlapių gamintojai, turėtų įdiegti tinkamas technines priemones, kad užtikrintų pseudonimų suteikimą
                  15
                iš galutinių naudotojų gautiems duomenims;
            
            
               (7)Europos Parlamento ir Tarybos direktyvos 2007/2/EB
                  16
                tikslas – sukurti Europos Sąjungos erdvinių duomenų infrastruktūrą, kad visoje Sąjungoje būtų galima dalytis erdvine informacija, įskaitant informaciją apie transporto tinklus, ir kad ji būtų viešai prieinama, siekiant paremti Sąjungos aplinkos apsaugos politiką, taip pat politiką arba veiklą, kuri gali turėti įtakos aplinkai. Šiame reglamente nustatytos specifikacijos turėtų derėti su Direktyva 2007/2/EB ir Komisijos reglamentu (ES) Nr. 1089/2010 nustatytomis specifikacijomis.
            
            
               (8)šiame reglamente nustatytos specifikacijos Sąjungoje turėtų būti taikomos visų rūšių susisiekimui, pvz.: reguliariajam susisiekimui orlaiviais, geležinkeliais (įskaitant greituosius geležinkelius, paprastuosius geležinkelius, lengvąjį bėginį transportą), tolimojo susisiekimo autobusais, jūrlaiviais (įskaitant keltus), metro, tramvajais, autobusais, troleibusais, lynų keliais; užsakomajam transportui švytuoklinio maršruto autobusais, švytuoklinio maršruto keltais, taksi, pakeleivingais automobiliais, pasidalijamai naudojamais automobiliais, nuomojamais automobiliais, pasidalijamai naudojamais dviračiais, nuomojamais dviračiais, užsakomosiomis neįgalių keleivių vežimo priemonėmis; taip pat asmeninėms kelionėms automobiliais, motociklais, dviračiais, pėsčiomis. Pradinių ir galutinių kelio atkarpų nuėjimas labai svarbus informacijai apie keliavimą daugiarūšiu transportu ir gali būti naudingas aplinkai ir tinklo valdymui, o tiesiogiai ir paties keliautojo sveikatai;
            
            
               (9)Europos Parlamento ir Tarybos reglamente (ES) Nr. 1315/2013
                  17
                nustatyta transporto infrastruktūra, kuri yra pagrindinio ir visuotinio transeuropinio transporto tinklų dalis. Kad į galutinių naudotojų keliavimo poreikius būtų atsižvelgiama visoje Sąjungoje ir būtų kuo geriau pasinaudota informacijos apie keliavimą daugiarūšiu transportu teikiamomis galimybėmis, būtina viso tinklo aprėptis „nuo durų iki durų“. Todėl šis reglamentas turėtų būti taikomas visam tinklui TEN-T, įskaitant miestų transporto mazgus, ir kitoms transporto tinklo dalims;
            
            
               (10)informacijos apie keliavimą daugiarūšiu transportu paslaugos visoje Sąjungoje gali būti teikiamos ir centralizuotais duomenų teikimu grindžiamais metodais, ir decentralizuotais duomenų ir paslaugų teikimu grindžiamais metodais. Todėl šiame reglamente turėtų būti tiems dviem metodams pritaikyti duomenų ir paslaugų teikimo reikalavimai. Kad būtų lengviau keistis šiais visavertėms informacijos apie keliavimą paslaugoms teikti būtinais duomenimis ir juos naudoti pakartotinai, transporto institucijos, transporto operatoriai, infrastruktūros valdytojai arba užsakomojo transporto paslaugos teikėjai statinius duomenis, atitinkamus metaduomenis ir informaciją apie paslaugų kokybę naudotojams turėtų teikti per nacionalinį arba bendrą prieigos punktą. Priklausomai nuo duomenų tipo, prieigos punktai gali būti įvairūs, pvz., duomenų bazė, duomenų archyvas, duomenų rinka, saugykla, registras, interneto portalas ar pan. Valstybės narės turėtų apsvarstyti galimybę sutelkti esamus viešuosius ir privačiuosius prieigos punktus į vieną punktą, kad būtų užtikrinta galimybė prieiti prie visų rūšių turimų aktualių duomenų, kurie patenka į šių specifikacijų taikymo sritį;
            
            
               (11)valstybėms narėms turėtų būti leidžiama bendradarbiauti tarpusavyje, kad jos sukurtų bendrą prieigos punktą, aprėpiantį dalyvaujančių valstybių narių turimus duomenis. Valstybės narės turėtų turėti teisę spręsti, ar prieigos punktus, sukurtus remiantis kitais deleguotaisiais teisės aktais, priimtais pagal Direktyvą 2010/40/ES, naudoti kaip prieigos punktus duomenims, kuriems taikomas šis reglamentas. Be to, valstybės narės turėtų turėti teisę nuspręsti esamus prieigos punktus, kuriuose teikiami įvairių sektorių duomenys, naudoti kaip nacionalinį prieigos punktą. Valstybės narės gali nustatyti, kuris subjektas atsakingas už I priede išvardytų keliavimo ir eismo duomenų teikimą. Transporto operatoriai, infrastruktūros valdytojai ir užsakomojo transporto paslaugos teikėjai kartais veikia keliose valstybėse narėse, todėl prieigai prie keliavimo ir eismo duomenų teikti svarbus daugiau nei vienas prieigos punktas. Tačiau reikia stengtis išvengti nebūtino duomenų dauginimo ir atsižvelgti į svarbių prieigos punktų būklę ir tipą. Todėl aktualūs duomenys ir metaduomenys galėtų būti išvardyti visuose susijusiuose saugyklos tipo nacionaliniuose prieigos punktuose. Be to, jei kai kurie iš susijusių nacionalinių prieigos punktų yra duomenų bazės / duomenų saugyklos, duomenys ir metaduomenys galėtų būti saugomi viename iš punktų, o kituose punktuose – išvardijami. Nacionaliniuose prieigos punktuose teikiamų keliavimo ir eismo duomenų naudojimo sąlygos prireikus gali būti nustatomos licencijos sutartyje;
            
            
               (12)I priede išvardyti keliavimo ir eismo duomenys į nacionalinį prieigos punktą gali būti integruojami palaipsniui. Valstybės narės turėtų pačios spręsti, ar I priede išvardytus duomenis integruoti anksčiau nei nustatytas terminas. Informacijos apie keliavimą daugiarūšiu transportu paslaugos gali būti grindžiamos ir stãtiniais, ir dinaminiais keliavimo ir eismo duomenimis, išvardytais I priede. Statinių keliavimo ir eismo duomenų būtinai reikia informacijos ir planavimo tikslais iki kelionės, todėl jų reikalauja visos valstybės narės. Naudodamiesi dinaminiais keliavimo ir eismo duomenimis, pvz., apie eismo trukdžius ir vėlavimą, galutiniai naudotojai gali motyvuotai spręsti dėl keliavimo ir sutaupyti laiko. Tačiau dinaminių keliavimo ir eismo duomenų integravimas į nacionalinius prieigos punktus gali būti susijęs su papildomu darbu. Todėl valstybės narės turėtų pačios spręsti, ar į nacionalinius prieigos punktus integruoti I priede išvardytus dinaminius keliavimo ir eismo duomenis. Jeigu jos nuspręstų tokius duomenis integruoti, turėtų būti taikomas šis reglamentas. Siekiant užtikrinti, kad Sąjungoje informacija apie keliavimą daugiarūšiu transportu būtų kuriama nuosekliai ir suderintai, valstybės narės raginamos turimus dinaminius keliavimo ir eismo duomenis į nacionalinius prieigos punktus integruoti pagal šį tvarkaraštį: I priedo 2.1 punkte išvardytus keliavimo ir eismo duomenis – iki 2019 m. gruodžio 1 d., I priedo 2.2 punkte išvardytus keliavimo ir eismo duomenis – iki 2020 m. gruodžio 1 d., ir I priedo 2.3 punkte išvardytus keliavimo ir eismo duomenis – iki 2021 m. gruodžio 1 d.;
            
            
               (13)kad nacionaliniai prieigos punktai būtų naudojami sėkmingai ir našiai, aktualių keliavimo ir eismo duomenų turinį ir struktūrą būtina gerai aprašyti tinkamais metaduomenimis; 
                  18
               
            
            
               (14)transporto institucijos, transporto operatoriai, užsakomojo transporto paslaugos teikėjai ir infrastruktūros valdytojai neturėtų būti šiomis specifikacijomis įpareigoti pradėti rinkti duomenis, kurių kompiuterio skaitomu formatu iki šiol nebuvo. Konkretūs reikalavimai, susiję su įvairių rūšių transporto statiniais ir dinaminiais keliavimo ir eismo duomenimis turėtų būti taikomi tik tiems duomenims, kurie yra faktiškai renkami ir yra kompiuterio skaitomu formatu. Kartu valstybės narės turėtų būti skatinamos ieškoti jų poreikius atitinkančių rentabilių būdų, kaip skaitmeninti įvairių rūšių transporto statinius ir dinaminius duomenis. Jei valstybės narės pradėtų skaitmeninti įvairių rūšių transporto statinius ir dinaminius keliavimo ir eismo duomenis, tinkamus informacijos apie keliavimą daugiarūšiu transportu paslaugoms teikti, jos yra raginamos pradėti nuo I priede apibrėžtų pirmo paslaugos lygio duomenų, o po jų skaitmeninti 2-o ir 3-io paslaugos lygių duomenis. Laikoma, kad pirmos grupės duomenys informacijos apie keliavimą daugiarūšiu transportu paslaugų pagrindinėms funkcijoms užtikrinti yra esminiai;
            
            
               (15)kad informacijos apie keliavimą daugiarūšiu transportu paslaugos būtų teikiamos suderintai ir sklandžiai ir būtų pritaikytos sąveikai visoje Sąjungoje, nacionaliniame prieigos punkte turėtų būti naudojami sąveikaus keitimosi duomenimis formatai ir protokolai, įtraukti į suderintą rinkinį ir grindžiami esamais įvairių rūšių transporte taikomais sprendimais ir standartais. Informacijos apie keliavimą daugiarūšiu transportu paslaugų srityje yra parengtų standartų ir techninių specifikacijų, taikomų keliams (DATEX II), geležinkeliams (telematikos priemonių techninių sąveikos specifikacijų techniniai dokumentai B1, B2, B3, B4, B8, B9), oro transportui (IATA SSIM) ir pagrindiniams erdviniams duomenims (INSPIRE). Tokiais atvejais šiame reglamente turėtų būti daroma nuoroda į anksčiau nustatytus reikalavimus, tačiau turėtų būti galima tokių rūšių transportui taikyti kitus specifikacijoje nurodytus standartus ir technines specifikacijas. Vis dėlto turėtų būti vengiama dauginti duomenis keliais formatais, pvz., miesto bėginio transporto duomenims turėtų taikomos arba telematikos priemonių techninės sąveikos specifikacijos, arba NeTEx. Ateityje prie šių standartų, ypač DATEX II, taikymo srities galėtų būti priskiriama daugiau miesto transporto elementų, o tie elementai, jei yra, turėtų būti naudojami pagal specifikacijas;
            
            
               (16)dėl keitimosi statiniais reguliariojo susisiekimo, pvz., viešojo transporto, tolimojo susisiekimo autobusų ir jūrlaivių, įskaitant keltus, duomenimis pasakytina, kad tokiems duomenims nacionaliniuose prieigos punktuose turėtų būti naudojamas Europos standartizacijos komiteto nustatytas keitimosi duomenimis standartas NeTEx CEN/TS 16614, grindžiamas koncepciniu transporto pamatinių duomenų modeliu EN 12896:2006 ir paskesnėmis atnaujintomis jo redakcijomis, arba kitoks kompiuterio skaitomas formatas, kurio visiškas suderinamumas būtų užtikrintas iki sutarto termino. Dėl keitimosi dinaminiais viešojo transporto duomenimis pasakytina, kad, valstybėms narėms nutarus į nacionalinį prieigos punktą įtraukti dinaminius duomenis, tokiems duomenims turėtų būti naudojamos atitinkamos keitimosi viešojo transporto duomenimis standarto SIRI CEN/TS 15531, kurį nustatė Europos standartizacijos komitetas, dalys ir paskesnės atnaujintos jų redakcijos arba kitas visiškai suderintas kompiuterio skaitomas formatas. Valstybės narės gali nuspręsti valstybės narės lygmens nacionaliniam transportui toliau taikyti nacionalinius viešojo transporto duomenų standartus, tačiau nacionaliniame prieigos punkte turi būti naudojami nurodyti ES standartai, kad paslaugų sąveikumas ir ištisinis veikimas būtų užtikrintas visoje Europos Sąjungoje. Laikydamosi Europos standartizavimo reikalavimų, valstybės narės gali taikyti transliavimo ir konvertavimo metodus. Turėtų būti laikomasi nurodytų taikymo dieną aktualios redakcijos standartų. Turėtų būti atsižvelgiama į visus aktualius atnaujinimus, kuriais išplečiama standartų taikymo sritis arba į ją įtraukiami naujų rūšių duomenys; 
            
            
               (17)siekiant užtikrinti optimalų minėtų standartų taikymą ir visišką sąveikumą valstybėse narėse, turėtų būti nustatytas ir nacionaliniuose prieigos punktuose naudojamas bendras minimalus įvairių esminių standarto elementų identifikavimo profilis. Nacionaliniai valstybių narių profiliai turės būti grindžiami bendru minimaliu Europos profiliu, kai jis bus sukurtas;
            
            
               (18)keleiviams visoje Sąjungoje būtina iš paslaugos teikėjų gauti tikslią ir patikimą informaciją apie keliavimą. Kai padėtis pasikeičia, transporto institucijos arba transporto operatoriai turėtų atitinkamus duomenis operatyviai atnaujinti per nacionalinį prieigos punktą. Be to, jei keliavimo ir eismo duomenis naudoja paslaugos teikėjas, yra rizika naudotojams parodyti netikslią keliavimo informaciją, kuri gali neigiamai paveikti keleivio kelionę. Transporto institucijos, transporto operatoriai, infrastruktūros valdytojai arba užsakomojo transporto paslaugos teikėjai turėtų operatyviai ištaisyti pastebėtas klaidas;
            
            
               (19)informacijos apie keliavimą daugiarūšiu transportu paslaugų, kuriomis naudojantis galima parinkti maršrutą „nuo durų iki durų“, Europoje yra palyginti nemažai, tačiau jos daugiausia teikiamos kurios nors vienos valstybės narės teritorijoje. Viena iš pagrindinių galimybių pagerinti informacijos apie keliavimą paslaugų geografinę aprėptį ir pritaikyti jas visos Sąjungos informacijai apie keliavimą daugiarūšiu transportu yra susieti vietines, regionines ir nacionalines informacijos apie keliavimą paslaugas. Tam būtų naudojamos technologinės priemonės, įskaitant sąsajas, kuriomis esamos informacinės sistemos keistųsi maršruto parinkimo rezultatais. Vykdant paskirstytąjį kelionių planavimą rekomenduojama informacijos apie keliavimą paslaugoms naudoti šiuo metu baigiamą rengti Europos techninę specifikaciją „Intelektinės transporto sistemos. Viešasis transportas. Atviroji API paskirstytajam kelionių planavimui“ (Intelligent Transport Systems – Public Transport – Open API for distributed journey planning , 00278420). Kai paslaugų teikėjai nustatys paskirstytojo kelionių planavimo perleidimo vietas, tokios perleidimo vietos turėtų būti išvardytos nacionaliniame prieigos punkte;
            
            
               (20)įvairių transporto operatorių teikiamos informacijos apie keliavimą paslaugos gali galutiniams naudotojams pateikti daug keliavimo variantų. Būtina, kad paslaugų teikėjai keliavimo variantus rikiuotų laikydamiesi skaidrių kriterijų ir teiktų nešališką keliavimo informaciją. Jei įmanoma, informacijos apie keliavimą paslaugų teikėjai turėtų teikti informaciją apie įvairių rūšių transporto išmetamų šiltnamio efektą sukeliančių dujų kiekį, kad skatintų daugiau naudotis tvarių rūšių transportu. Be to, paslaugų teikėjai ypač raginami užtikrinti tiesioginį grįžtamąjį ryšį, kad klientai galėtų pateikti atsiliepimus apie paslaugos kokybę;
            
            
               (21)statinių ir dinaminių duomenų naudojimas informacijos apie keliavimą paslaugoms teikti yra susijęs su įvairiais subjektais vertės grandinėje. Informacijos apie keliavimą paslaugų teikėjas dažniausiai naudoja originalius duomenis, gautus iš transporto institucijų, transporto operatorių, infrastruktūros valdytojų arba užsakomojo transporto paslaugos teikėjų. Todėl būtina nurodyti tokių naudojamų duomenų šaltinį ir paskutinio statinių duomenų atnaujinimo datą ir laiką;
            
            
               (22)kad informacijos apie keliavimą paslaugomis galėtų optimaliai naudotis neįgalūs asmenys, deleguotąjį reglamentą įgyvendinantys informacijos apie keliavimą paslaugų teikėjai ir valstybės narės turėtų atsižvelgti į susijusius teisės aktus, kuriais nustatomi prieinamumo reikalavimai, pvz., į būsimą Europos prieinamumo aktą. Vienas iš tokių reikalavimų – nuosekliai ir tinkamai užtikrinti interneto svetainių ir mobiliaisiais įrenginiais teikiamų paslaugų prieinamumą riboto juslumo, judėjimo ir nuovokos naudotojams; 
            
            
               (23)siekdamos užtikrinti teisingą šių specifikacijų įgyvendinimą, valstybės narės turėtų vertinti, kaip transporto institucijos, transporto operatoriai, užsakomojo transporto paslaugos teikėjai ir informacijos apie keliavimą paslaugų teikėjai laikosi keliavimo daugiarūšiu transportu duomenų prieinamumo, keitimosi jais, jų pakartotinio naudojimo ir atnaujinimo reikalavimų. Todėl kompetentingos institucijos turėtų turėti galimybę remtis transporto institucijų, transporto operatorių, infrastruktūros valdytojų, užsakomojo transporto paslaugos teikėjų arba informacijos apie keliavimą paslaugų teikėjų pateiktomis savarankiškai parengtomis deklaracijomis ir atsitiktine tvarka tikrinti tokių deklaracijų teisingumą;
            
            
               (24)reglamento įgyvendinimo stebėjimo tikslais valstybės narės Komisijai turėtų pateikti ataskaitą, kurioje būtų aprašytas įvairių reikalavimų įgyvendinimas;
            
            
               (25)šiame reglamente nustatytų įvairių techninių reikalavimų įgyvendinimą – ypač nacionalinio prieigos punkto sukūrimą, duomenų perkodavimą pagal nustatytą keitimosi duomenimis standartą, bendrų minimalių profilių naudojimą nacionaliniuose prieigos punktuose ir prireikus informacijos apie keliavimą paslaugų susiejimą – Komisija rems Europos infrastruktūros tinklų priemonės rėmimo veiksmais
                  19
               ;
            
         
         
            
               (26)pagal Europos Parlamento ir Tarybos reglamento (EB) Nr. 45/2001
                  20
                28 straipsnio 2 dalį pasikonsultuota su Europos duomenų apsaugos priežiūros pareigūnu; jis pateikė nuomonę [...],
            
            
               PRIĖMĖ ŠĮ REGLAMENTĄ:
            
            
               1 straipsnis
                  Dalykas ir taikymo sritis
            
            
               1.Šiuo reglamentu nustatomos specifikacijos, būtinos siekiant užtikrinti, kad informacijos apie keliavimą daugiarūšiu transportu paslaugos, teikiamos visoje Europos Sąjungoje, būtų tikslios ir tarpvalstybiniu mastu prieinamos intelektinių transporto sistemų naudotojams.
            
            
               2.Šis reglamentas taikomas visam Sąjungos transporto tinklui.
            
            
               3.Šis reglamentas taikomas pagal Direktyvos 2010/40/ES 5 straipsnį.
            
            
               2 straipsnis
                  Apibrėžtys
            
            
               Šiame reglamente vartojamų terminų apibrėžtys nustatytos Direktyvos 2010/40/ES 4 straipsnyje ir Reglamento (ES) Nr. 1315/2013 3 straipsnyje.
            
            
               Kitų vartojamų terminų apibrėžtys:
            
            
            
            
               (1)duomenų prieinamumas – galimybė bet kada prašyti ir gauti kompiuterio skaitomo formato duomenų;
            
            
               (2)duomenų atnaujinimas – bet koks esamų duomenų keitimas, įskaitant jų pašalinimą arba naujų ar papildomų elementų įrašymą;
            
            
               (3)metaduomenys – struktūrinis duomenų turinio aprašymas, padedantis surasti duomenis ir jais naudotis;
            
            
               (4)paieškos paslaugos – paslaugos, kurias teikiant atitinkamas metaduomenų turinys naudojamas ir rodomas prašomų duomenų paieškai;
            
            
               (5)visuotinis transeuropinis transporto tinklas – transporto infrastruktūra, kuri yra Reglamente (ES) Nr. 1315/2013 apibrėžto visuotinio tinklo dalis;
            
            
               (6)prieigos punktas – skaitmeninė sąsaja, kuria bent statiniai keliavimo duomenys ir istoriniai eismo duomenys kartu su atitinkamais metaduomenimis pateikiami naudotojams naudoti daug kartų arba kuria šių duomenų šaltiniai ir metaduomenys pateikiami naudotojams naudoti daug kartų;
            
            
               (7)dinaminiai keliavimo ir eismo duomenys – I priede išvardyti su įvairių rūšių transportu susiję duomenys, kurie keičiasi dažnai arba reguliariai;
            
            
               (8)statiniai keliavimo ir eismo duomenys – I priede išvardyti su įvairių rūšių transportu susiję duomenys, kurie visiškai nesikeičia arba keičiasi retai;
            
            
               (9)transporto institucija – viešojo sektoriaus institucija, atsakinga už eismo valdymą savo teritorinėje jurisdikcijoje arba tam tikro transporto tinklo ar transporto rūšių arba jų abiejų planavimą, kontrolę ar valdymą;
            
         
         
            
               (10)transporto operatorius – bet kuris viešasis arba privatusis subjektas, atsakingas už transporto paslaugos teikimo užtikrinimą ir valdymą;
            
            
               (11)naudotojas – viešasis arba privatusis subjektas, kuris naudojasi nacionaliniu prieigos punktu, pavyzdžiui, transporto institucijos, transporto operatoriai, informacijos apie keliavimą paslaugų teikėjai, skaitmeninių žemėlapių gamintojai, užsakomojo transporto paslaugos teikėjai ir infrastruktūros valdytojai; 
            
            
               (12)galutinis naudotojas – bet kuris fizinis arba juridinis asmuo, turintis prieigą prie informacijos apie keliavimą;
            
            
               (13)informacijos apie keliavimą paslauga – ITS paslauga, įskaitant skaitmeninius žemėlapius, kuria naudodamiesi galutiniai naudotojai gauna eismo ir kelionių bent vienos rūšies transportu informacijos;
            
            
               (14)istoriniai eismo duomenys – I priede išvardytos eismo charakteristikos, pagrįstos ankstesniais valandų, dienų, sezonų duomenimis, įskaitant spūsčių rodiklį, vidutinį greitį, vidutinį kelionės laiką;
            
            
               (15)duomenų savalaikiškumas – galimybė pakankamai iš anksto gauti naudotojams ir galutiniams naudotojams teikiamus naujausius duomenis;
            
            
               (16)informacijos apie keliavimą paslaugų teikėjas – bet kuris viešasis arba privatusis informacijos apie keliavimą ir eismą, išskyrus paprasčiausią informacijos perteikimą, teikėjas, kuris šią paslaugą teikia naudotojams ir galutiniams naudotojams;
            
            
               (17)užsakomasis transportas – keleivių vežimo paslauga, kuriai būdingas lankstus maršruto parinkimas, pavyzdžiui, dalijimosi vienu automobiliu, susitarimo pavežti, bendro naudojimosi dviračiais, pavežėjimo, taksi, užsakomojo neįgalių keleivių vežimo paslaugos. Kad paslauga būtų suteikta, galutiniam naudotojui paprastai reikia kelionę suderinti su užsakomojo transporto paslaugos teikėju;
            
            
               (18)užsakomojo transporto paslaugos teikėjas – bet kuris viešasis arba privatusis užsakomojo transporto paslaugos, įskaitant informacijos apie keliavimą ir eismą paslaugą, teikėjas, kuris šią paslaugą teikia naudotojams ir galutiniams naudotojams;
            
            
               (19)paslaugų susiejimas – techninėmis sąsajomis susietų vietinių, regioninių ir nacionalinių keliavimo informacinių sistemų sujungimas siekiant gauti maršrutų parinkimo rezultatus arba kitokių programų sąsajų (API) rezultatus, grindžiamus statine ir (arba) dinamine keliavimo ir eismo informacija;
            
            
               (20)perleidimo vieta – stotis, stotelė arba vieta, kurioje susiejami parinktų maršrutų, sudarytų teikiant dvi informacijos apie keliavimą paslaugas, rezultatai, kad būtų gauta visa kelionė;
            
            
               (21)informacija apie keliavimą daugiarūšiu transportu – naudotojams ir galutiniams naudotojams skirta iš statinių ir (arba) dinaminių kelionės ir eismo duomenų gauta ir įvairiomis ryšių priemonėmis perduodama bent dviejų rūšių transporto informacija, kurią turint galima palyginti transporto rūšis;
            
            
               (22)maršruto parinkimo rezultatas – kompiuterio skaitomu formatu pateikiamas maršruto planas, kuris pagal galutinio naudotojo kelionės prašymą parengtas atsižvelgiant į naudojamas perleidimo vietas;
            
            
               (23)infrastruktūros valdytojas – bet kuri viešoji arba privačioji įstaiga ar įmonė, visų pirma atsakinga už transporto infrastruktūros arba jos dalies kūrimą ir techninę priežiūrą;
            
            
               (24)keleivių transporto paslauga – viešoji arba privačioji transporto paslauga arba bet kuri iš įvairių rūšių transporto sudaryta paslauga, kuria visi gali naudotis bendrai arba privačiai.
            
            
               3 straipsnis
                  Nacionaliniai prieigos punktai
            
            
               1.Kiekviena valstybė narė sukuria nacionalinį prieigos punktą. Nacionalinis prieigos punktas – bendras prieigos taškas, kuriame naudotojai gali gauti bent I priede nustatytus transporto institucijų, transporto operatorių, infrastruktūros valdytojų arba užsakomojo transporto paslaugos teikėjų valstybės narės teritorijoje teikiamus statinius keliavimo ir eismo duomenis, taip pat įvairių rūšių transporto istorinius eismo duomenis, įskaitant duomenų atnaujinimus.
            
            
               2.Jei, valstybių narių nuomone, dera, nacionaliniais prieigos punktais gali būti esami nacionaliniai prieigos punktai, sukurti laikantis kitų deleguotųjų teisės aktų, priimtų pagal Direktyvą 2010/40/ES. 
            
            
               3.Nacionaliniai prieigos punktai naudotojams teikia paieškos paslaugas, pvz., paslaugas, kurias teikiant atitinkamas metaduomenų turinys naudojamas prašomų duomenų paieškai ir tokio turinio rodymui. 
            
            
               4.Transporto institucijos, transporto operatoriai, infrastruktūros valdytojai arba užsakomojo transporto paslaugos teikėjai užtikrina reikiamų metaduomenų teikimą, kad naudotojai galėtų surasti per nacionalinius prieigos punktus teikiamų duomenų rinkinius ir jais naudotis.
            
         
         
            
               5.Dvi arba daugiau valstybių narių gali sukurti bendrą prieigos punktą.
            
            
               4 straipsnis
                  Statinių keliavimo ir eismo duomenų prieinamumas, keitimasis jais ir jų pakartotinis naudojimas
            
            
               1.Transporto institucijos, transporto operatoriai, infrastruktūros valdytojai arba užsakomojo transporto paslaugos teikėjai įvairių rūšių transporto statinius keliavimo ir eismo duomenis, taip pat I priedo 1 punkte išvardytus istorinius eismo duomenis teikia naudodamiesi:
            
            
               (a)standartais, nustatytais Komisijos deleguotojo reglamento (ES) Nr. 2015/962 4 straipsnyje, kai teikia kelių transporto duomenis;
            
            
               (b)vienu iš šių standartų ir techninių specifikacijų, kai teikia kitų rūšių transporto duomenis: standartu „Viešasis transportas. Tinklo ir tvarkaraščio duomenų mainai (NeTEx)“ CEN/TS 16614 ir paskesnėmis redakcijomis, Komisijos reglamente (ES) Nr. 454/2011 nustatytais techniniais dokumentais ir paskesnėmis jų redakcijomis, IATA parengtais techniniais dokumentais arba kompiuterio skaitomu formatu, visiškai suderintu ir sąveikiu su tais standartais ir techninėmis specifikacijomis;
            
            
               (c)reikalavimais, nustatytais Direktyvos 2007/2/ES 7 straipsnyje, kai teikia erdvinio tinklo duomenis.
            
            
               2.Aktualūs I priedo 1 punkte išvardyti statiniai keliavimo ir eismo duomenys, kuriems taikomi standartai NeTEx ir DATEX II, aprašomi minimaliuose nacionaliniuose profiliuose. 
            
            
               3.Transporto institucijos, transporto operatoriai, infrastruktūros valdytojai arba užsakomojo transporto paslaugos teikėjai statinių keliavimo ir eismo duomenų teikimą būtinais formatais per nacionalinį prieigos punktą užtikrina pagal šį tvarkaraštį:
            
            
               (a)visuotinio tinklo TEN-T keliavimo ir eismo duomenų, nustatytų I priedo 1.1 punkte, – ne vėliau kaip nuo 2019 m. gruodžio 1 d.;
            
            
               (b)visuotinio tinklo TEN-T keliavimo ir eismo duomenų, nustatytų I priedo 1.2 punkte, – ne vėliau kaip nuo 2020 m. gruodžio 1 d.;
            
            
               (c)visuotinio tinklo TEN-T keliavimo ir eismo duomenų, nustatytų I priedo 1.3 punkte, – ne vėliau kaip nuo 2021 m. gruodžio 1 d.;
            
            
               (d)kitų Sąjungos transporto tinklo dalių keliavimo ir eismo duomenų, nustatytų I priedo 1.1, 1.2 ir 1.3 punktuose, – ne vėliau kaip nuo 2023 m. gruodžio 1 d.
            
            
               4.Jei programų sąsajomis (API) prieiga prie I priede išvardytų statinių keliavimo ir eismo duomenų teikiama per nacionalinį prieigos punktą, tokios programų sąsajos yra viešai prieinamos, kad užsiregistravę naudotojai ir galutiniai naudotojai gautų prieigą.
            
            
               5 straipsnis
                  Dinaminių keliavimo ir eismo duomenų prieinamumas, keitimasis jais ir jų pakartotinis naudojimas
            
            
               1.Jei valstybės narės nusprendžia I priedo 2 punkte išvardytus įvairių rūšių transporto dinaminius keliavimo ir eismo duomenis teikti per nacionalinį prieigos punktą, transporto institucijos, transporto operatoriai, infrastruktūros valdytojai arba užsakomojo transporto paslaugos teikėjai vadovaujasi:
            
            
               (a)standartais, nustatytais Komisijos deleguotojo reglamento (ES) Nr. 962/2015 5 ir 6 straipsniuose, kai teikia kelių transporto duomenis;
            
            
               (b)standartu SIRI CEN/TS 15531 ir paskesnėmis redakcijomis, Komisijos reglamente (ES) Nr. 454/2011 nustatytais techniniais dokumentais arba teikia duomenis kompiuterio skaitomu formatu, visiškai suderintu ir sąveikiu su tais standartais ir techniniais dokumentais, kai teikia kitų rūšių transporto duomenis.
            
            
               2.Aktualūs I priedo 2 punkte išvardyti duomenys, kuriems taikomi standartai SIRI ir DATEX II, aprašomi valstybių narių nustatytuose minimaliuose nacionaliniuose profiliuose nacionaliniame prieigos punkte.
            
            
               3.Jei programų sąsajomis (API) prieiga prie I priede išvardytų dinaminių keliavimo ir eismo duomenų teikiama per nacionalinį prieigos punktą, tokios programų sąsajos yra viešai prieinamos, kad jomis galėtų naudotis užsiregistravę naudotojai ir galutiniai naudotojai.
            
            
               6 straipsnis
                  Duomenų atnaujinimas
            
         
         
            
               1.Informacijos apie keliavimą paslaugos grindžiamos atnaujinamais statiniais ir dinaminiais keliavimo ir eismo duomenimis.
            
            
               2.Kai padėtis pasikeičia, transporto institucijos, transporto operatoriai, infrastruktūros valdytojai arba užsakomojo transporto paslaugos teikėjai I priede išvardytus statinius ir dinaminius keliavimo ir eismo duomenis operatyviai atnaujina per nacionalinį prieigos punktą. Jie operatyviai šalina netikslumus, kuriuos savo duomenyse pastebi patys arba apie kuriuos jiems praneša naudotojas arba galutinis naudotojas.
            
            
               7 straipsnis
                  Informacijos apie keliavimą paslaugų susiejimas
            
            
               1.Gavęs prašymą, informacijos apie keliavimą paslaugų teikėjas kitam informacijos paslaugų teikėjui pateikia maršruto parinkimo rezultatus, grindžiamus statiniais ir, jei įmanoma, dinaminiais duomenimis.
            
            
               2.Maršruto parinkimo rezultatai grindžiami:
            
            
               (a)prašymo teikėjo kelionės pradžios ir pabaigos taškais ir konkrečiu išvykimo ir (arba) atvykimo laiku ir data;
            
            
               (b)galimais keliavimo variantais ir konkrečiu išvykimo ir (arba) atvykimo laiku, įskaitant galimas jungtis;
            
            
               (c)perleidimo vietas tarp informacijos apie keliavimą paslaugų;
            
            
               (d)jei yra trukdžių, alternatyviais galimais keliavimo variantais, konkrečiu išvykimo ir (arba) atvykimo laiku ir visomis jungtimis, jei yra.
            
            
               8 straipsnis
                  Reikalavimai teikiant paslaugą naudoti keliavimo ir eismo duomenis pakartotinai ir susieti informacijos apie keliavimą paslaugas
            
            
               1.Užtikrinamas I priede išvardytų keliavimo ir eismo duomenų ir atitinkamų metaduomenų, įskaitant informaciją apie jų kokybę, prieinamumas per nacionalinį arba bendrą prieigos punktą visiems vienodomis sąlygomis, kad Sąjungoje būtų galima keistis tais duomenimis ir pakartotinai juos naudoti, ir per tokį laiką, kad būtų užtikrinamas operatyvus informacijos apie keliavimą paslaugų teikimas. Duomenys turi būti tikslūs ir aktualūs.
            
            
               2.1 dalyje nurodyti duomenys pakartotinai naudojami nešališkai ir visiems vienodomis sąlygomis. Keliavimo įvairių rūšių ir (arba) jų derinių transportu variantų rikiavimo kriterijai yra skaidrūs ir negrindžiami jokiais veiksniais, tiesiogiai arba netiesiogiai susijusiais su naudotojo tapatybe ar su pakartotiniu duomenų naudojimu susijusiu komerciniu išskaičiavimu, ir yra taikomi vienodai visiems dalyvaujantiems naudotojams.  Pirmas pateiktas pagrindinis maršruto planas turi neklaidinti galutinio naudotojo.
            
            
               3.Jei statiniai ir dinaminiai keliavimo arba eismo duomenys naudojami pakartotinai, nurodomas tų duomenų šaltinis. Taip pat nurodoma paskutinio statinių duomenų atnaujinimo data ir laikas.
            
            
               4.Nacionaliniuose prieigos punktuose teikiamų kelionės ir eismo duomenų naudojimo sąlygos gali būti nustatomos licencijos sutartimi. Tomis sąlygomis neribojamos, jei nebūtina, pakartotinio naudojimo galimybės ir tos sąlygos nenaudojamos konkurencijai riboti. Jei naudojamos licencijos sutartys, pakartotinį duomenų naudojimą varžančių sąlygų jose turi būti kuo mažiau. Finansinis atlygis turi būti pagrįstas ir proporcingas pagrįstoms atitinkamų keliavimo ir eismo duomenų teikimo ir skleidimo sąnaudoms.
            
            
               5.Informacijos apie keliavimą paslaugų susiejimo sąlygos turi būti nustatomos informacijos apie keliavimą paslaugų teikėjų tarpusavio sutartyse. Informacijos apie keliavimą paslaugų susiejimo išlaidų finansinis atlygis turi būti pagrįstas ir proporcingas.
            
            
               9 straipsnis
                  Atitikties vertinimas
            
            
               1.Valstybės narės vertina, ar transporto institucijos, transporto operatoriai, užsakomojo transporto paslaugos teikėjai ir informacijos apie keliavimą paslaugų teikėjai laikosi 3–8 straipsniuose nustatytų reikalavimų.
            
            
               2.Kad atliktų vertinimą, valstybės narės kompetentingos institucijos gali transporto institucijų, transporto operatorių, infrastruktūros valdytojų, užsakomojo transporto paslaugos teikėjų arba informacijos apie keliavimą paslaugų teikėjų prašyti pateikti šiuos dokumentus:
            
            
               (a)prieigos punkte (-uose) išvardytų arba saugomų keliavimo ir eismo duomenų, taip pat teikiamų informacijos apie keliavimą paslaugų, įskaitant, jei taikoma, jungtis su kitomis paslaugomis, aprašymą ir informaciją apie paslaugų kokybę; ir
            
            
               (b)įrodymais grindžiamą atitikties 3–8 straipsniuose nustatytiems reikalavimams deklaraciją. 
            
         
         
            
               3.Valstybės narės atsitiktine tvarka tikrina 2 dalies b punkte nurodytų deklaracijų teisingumą.
            
            
               10 straipsnis
                  Ataskaitų teikimas
            
            
               1.Iki 2019 m. gruodžio 1 d. valstybės narės Komisijai pateikia priemonių, kurių ėmėsi (jei ėmėsi), kad sukurtų nacionalinį prieigos punktą, ir to punkto veikimo ataskaitas.
            
            
               2.Vėliau kiekvienais kalendoriniais metais valstybės narės Komisijai pateikia ataskaitas su informacija apie:
            
            
               (a)pažangą, padarytą siekiant užtikrinti I priede išvardytų rūšių kelionės ir eismo duomenų prieinamumą ir keitimąsi jais;
            
            
               (b)geografinę aprėptį, I priede nustatytus kelionės ir eismo duomenų rinkinius, kuriuos galima gauti prieigos punkte, ir informacijos apie keliavimą paslaugų susiejimą;
            
            
               (c)9 straipsnyje nurodytą reikalavimų laikymosi vertinimą ir 
            
            
               (d)jei dera, 1 dalies arba 2 dalies b punkto pakeitimų aprašymą. 
            
            
               11 straipsnis
                  Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 05 31
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                  
                        Intelektinių transporto sistemų direktyvos 7 straipsnis pagal Sutarties dėl Europos Sąjungos veikimo 290 straipsnį.
                  
               
               
                  
                     (2)
                  
                        Prie tokių specifikacijų priskiriamas bendras nustatytų taisyklių ir nuostatų rinkinys, tačiau pagal Intelektinių transporto sistemų direktyvos 5 straipsnį specifikacijos taikomos tik tose valstybėse narėse, kuriose yra arba bus įdiegtos atitinkamos intelektinės transporto sistemos.
               
               
                  
                     (3)
                  
                        Ekspertų sąrašas E01941 „Intelektinės transporto sistemos“.
               
               
                  
                     (4)
                  
                        
                  http://ec.europa.eu/transport/themes/its/consultations/doc/2015-its-mmtips/consultation-report.pdf
                  
               
               
                  
                     (5)
                  
                        
                  http://ec.europa.eu/transport/themes/its/events/2015-11-04-its-directive-mmtips-workshop_en.htm
                  
               
               
                  
                     (6)
                  
                        
                  https://ec.europa.eu/info/law/law-making-process/better-regulation-why-and-how_en
                   
               
               
                  
                     (7)
                  
                        
                  https://ec.europa.eu/info/law/better-regulation/share-your-views_en
                   
               
               
                  
                     (8)
                  
                        
                  http://eur-lex.europa.eu/legal-content/EN/TXT/PDF/?uri=CELEX:52008SC3083&from=EN
               
               
                  
                     (9)
                  
                        
                  https://ec.europa.eu/transport/themes/its/studies/its_en
               
               
                  
                     (10)
                  
                        OL L 281, 1995 11 23, p. 31.
               
               
                  
                     (11)
                  
                        OL L 207, 2010 8 6, p. 1.
               
               
                  
                     (12)
                  
                  
                        2003 m. lapkričio 17 d. Europos Parlamento ir Tarybos direktyva 2003/98/EB dėl viešojo sektoriaus informacijos pakartotinio naudojimo (OL L 345, 2003 12 31, p. 90).
                  
               
               
                  
                     (13)
                  
                        1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31). 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1–88) bus taikomas nuo 2018 m. gegužės 25 d. Direktyvos 95/46/EB 10 ir 11 straipsniuose, taip pat Reglamento (ES) Nr. 2016/676 13 ir 14 straipsniuose pateikiamas visas duomenų subjektui pateikiamos informacijos sąrašas. Direktyvos 95/46/EB 12 straipsnyje ir Reglamento (ES) Nr. 2016/676 17–19 straipsniuose nustatytos kitos asmenų teisės, pvz., gauti, pataisyti, užblokuoti, ištrinti arba sunaikinti netikslius arba nepagrįstai laikomus asmens duomenis;
               
               
                  
                     (14)
                  
                  
                        2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (OL L 201, 2002 7 31, p. 37).
                  
               
               
                  
                     (15)
                  
                        Apibrėžtį žr. 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, 4 straipsnio 5 dalyje.
               
               
                  
                     (16)
                  
                        2007 m. kovo 14 d. Europos Parlamento ir Tarybos direktyva 2007/2/EB,sukurianti Europos bendrijos erdvinės informacijos infrastruktūrą (INSPIRE) (OL L 108, 2007 4 25, p. 1).
               
               
                  
                     (17)
                  
                  
                        2013 m. gruodžio 11 d. Europos Parlamento ir Tarybos reglamentas (ES) Nr. 1315/2013 dėl Sąjungos transeuropinio transporto tinklo plėtros gairių, kuriuo panaikinamas Sprendimas Nr. 661/2010/ES (OL L 348, 2013 12 20, p. 1).
                  
               
               
                  
                     (18)
                  
                        ES Europos intelektinių transporto sistemų bendros prieigos punkto suderintas metaduomenų katalogas.
               
               
                  
                     (19)
                  
                        2016 m. balandžio 7 d. Komisijos įgyvendinimo sprendimas, kuriuo iš dalies keičiamas Komisijos įgyvendinimo sprendimas C(2014) 1921, kuriuo nustatoma 2014–2020 m. Europos infrastruktūros tinklų priemonės (EITP) transporto sektoriaus finansinės pagalbos 2014 m. daugiametė darbo programa.
               
               
                  
                     (20)
                  
                        2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
               
            
      
    ---documentbreak--- 
      
         
         
            
               PRIEDAS
            
            
               
                  DUOMENŲ KATEGORIJOS (nurodytos 3, 4, 5, 6, 8 ir 10 straipsniuose)
            
            
               Pagal tipą sugrupuotos susisiekimo rūšys, pvz.,
            
            
               reguliarusis susisiekimas:
            
            
               oro transportas, geležinkeliai, įskaitant greituosius geležinkelius, paprastuosius geležinkelius, lengvąjį bėginį transportą, tolimojo susisiekimo autobusai, jūrlaiviai, įskaitant keltus, metro, tramvajai, autobusai, troleibusai;
            
            
               užsakomasis susisiekimas:
            
            
               švytuoklinio maršruto autobusai, švytuoklinio maršruto keltai, taksi, dalijimasis automobiliais, susitarimas pavežėti, nuomojami automobiliai, dalijimasis dviračiais, nuomojami dviračiai;
            
            
               asmeninės susisiekimo priemonės:
            
            
               automobiliai, motociklai, dviračiai.
            
            
               1.Statinių keliavimo duomenų rūšys
            
            
               1.1.1-as paslaugos lygis
            
            
               (a)Buvimo vietos paieška (išvykimo / atvykimo taškų)
            
            
               I)Adreso identifikatoriai (pastato numeris, gatvės pavadinimas, pašto indeksas)
            
            
               II)Topografinis vietos apibūdinimas (didmiestis, miestas, kaimas, priemiestis, administracinis vienetas)
            
            
               III)Lankytinos vietos (susijusios su transporto informacija), į kurias žmonės norėtų keliauti
            
            
               (b)Kelionių planai
            
            
               I)Naudojamas kalendorius, kuriame dienų rūšys susietos su kalendoriaus datomis
            
            
               (c)Buvimo vietos paieška (prieigos mazgų)
            
            
               I)Atpažinti prieigos mazgai (visų rūšių reguliariojo susisiekimo)
            
         
         
            
               II)Prieigos mazgų geometrija / kartografinis atvaizdas (visų rūšių reguliariojo susisiekimo)
            
            
               (d)Kelionės plano apskaičiavimas – reguliariojo susisiekimo rūšys
            
            
               I)Jungtys, kuriose galima persėsti į kitos rūšies transportą, numatytasis persėdimo į kitos rūšies transportą laikas jungtyje
            
            
               II)Tinklo topologija ir maršrutai / linijos (topologija)
            
            
               III)Transporto operatoriai
            
            
               IV)Tvarkaraščiai
            
            
               V) Planuojamas persėdimas iš vienos garantuoto reguliariojo susisiekimo transporto priemonės į kitą
            
            
               VI)Darbo valandos
            
            
               VII)Stotelių įrenginiai prieigos mazguose (įskaitant perono informaciją, pagalbos / informacijos punktus, bilietų kasas, keltuvus / laiptus, įėjimo ir išėjimo vietas)
            
            
               VIII)Transporto priemonės (žemagrindės, pritaikytos neįgaliųjų vežimėliams)
            
            
               IX)Prieigos mazgų prieinamumas ir takai persėdimo vietose (pvz., keltuvų, eskalatorių buvimas)
            
            
               X)Pagalbos tarnybų buvimas (pvz., vietoje teikiama pagalba)
            
            
               (e)Kelionės plano apskaičiavimas – kelių transportas (asmeninės transporto priemonės)
            
            
               I)Kelių tinklas
            
            
               II) Dviračių takų tinklas (atskiras dviračių takas, juosta važiuojamojoje kelio dalyje, juosta pėsčiųjų take)
            
            
               III) Pėsčiųjų takų tinklas ir prieigos įrenginiai
            
            
               1.2.2-as paslaugos lygis
            
            
               (f)Buvimo vietos paieška (užsakomojo transporto)
            
            
               I) Stotelės priemiesčio stovėjimo aikštelėse
            
            
               II) Dalijimosi dviračiais punktai
            
         
         
            
               III) Dalijimosi automobiliais punktai
            
            
               IV) Visiems prieinamos degalinės benzinu, dyzelinu, suslėgtomis / suskystintomis gamtinėmis dujomis, vandeniliu varomoms transporto priemonėms, įkrovimo stotelės elektrinėms transporto priemonėms
            
            
               V) Saugios dviračių laikymo vietos (pvz., rakinamieji dviračių garažai)
            
            
               (g)Informacijos tarnyba
            
            
               I) Kur ir kaip pirkti reguliariojo susisiekimo bilietus, sumokėti už užsakomąjį transportą ir automobilių stovėjimą (visų rūšių reguliarusis susisiekimas ir užsakomasis transportas, įskaitant mažmeninio pardavimo kanalus, realizavimo metodus, mokėjimo metodus)
            
            
               (h)Kelionių planai, papildoma informacija, buvimo patikra
            
            
               I) Pagrindiniai bendri standartiniai tarifai (visų rūšių reguliariojo susisiekimo)
            
            
               i) tarifų tinklo duomenys (tarifinės zonos / stotelės ir tarifinės pakopos)
            
            
               ii) standartinė tarifų struktūra (nuo taško iki taško, įskaitant paros ir savaitinius tarifus, zoninius tarifus, fiksuotus tarifus)
            
            
               II) Transporto priemonių patogumas, pvz., vagonų klasės, transporto priemonėje veikiantis belaidis ryšys
            
            
               1.3.3-as paslaugos lygis
            
            
               (i)Išsami bendrų pagrindinių ir specialių tarifų paieška (visų rūšių reguliariojo susisiekimo)
            
            
               I) Keleivių klasės (naudotojų klasės, pvz., suaugęs, vaikas, moksleivis, veteranas, pritaikymas neįgaliesiems ir priskyrimo prie keleivių klasės sąlygos, taip pat kelionės klasės, pvz., 1-a, 2-a klasė)
            
            
               II) Bendrų tarifų produktai (prieigos teisės, pvz., zonos / nuo taško iki taško, įskaitant dienos ir savaitinius bilietus / bilietus į vieną / abi puses, prieigos sąlygų atitikimas, pagrindinės naudojimosi sąlygos, pvz., galiojimo trukmė / operatorius / kelionės laikas / persėdimo vietos, standartiniai tarifai „nuo taško iki taško“, taikomi įvairioms taškų poroms, įskaitant dienos ir savaitinius tarifus / zoninių tarifų kainos / fiksuotų tarifų kainos)
            
            
               III) Specialių tarifų produktai: pasiūlymai su papildomomis specialiomis sąlygomis, pvz., reklaminiai tarifai, grupių tarifai, abonementai, sudėtiniai produktai, kuriuose derinami įvairūs produktai, ir pridėtiniai produktai, pvz., automobilių stovėjimo aikštelė ir kelionė, minimali buvimo trukmė
            
            
               IV)Pagrindinės komercinės sąlygos, pvz., pinigų grąžinimas / naujo bilieto išrašymas / bilieto keitimas / perdavimas ir pagrindinės užsakymo sąlygos, pvz., pirkimo tarpsniai, galiojimo trukmė, maršruto apribojimai, zonų sekos tarifai, minimali buvimo trukmė
            
            
               (j)Informacijos tarnyba (visų rūšių susisiekimo)
            
            
               I)Kaip sumokėti kelių mokestį (įskaitant mažmeninio pardavimo kanalus, realizavimo metodus, mokėjimo metodus)
            
            
               II)Kaip užsisakyti pasidalijamai naudojamus automobilius, taksi, išsinuomoti dviračius ir t. t. (įskaitant mažmeninio pardavimo kanalus, realizavimo metodus, mokėjimo metodus)
            
            
               III)Kur ir kaip sumokėti už automobilių stovėjimą, už elektrinių transporto priemonių įkrovimą visiems prieinamose įkrovimo stotelėse ir už degalus transporto priemonėms, varomoms suslėgtomis / suskystintomis gamtinėmis dujomis, vandeniliu, benzinu arba dyzelinu (įskaitant mažmeninio pardavimo kanalus, realizavimo metodus, mokėjimo metodus)
            
         
         
            
               (k)Kelionių planai
            
            
               I) Tikslūs dviračių takų tinklo požymiai (dangos kokybė, važiavimas greta, padalyta važiuojamoji dalis, važiavimas keliu / šalikele, vaizdingas maršrutas, tik pėsčiųjų eismas, posūkių arba privažiavimo apribojimai, pvz., prieš eismą)
            
            
               II)Parametrai, kurių reikia norint apskaičiuoti aplinkos apsaugos veiksnius, pvz., kiek CO2 išmeta įvairios transporto priemonės, kiek jo išmetama keleivį nuvežant vieną kilometrą arba pagal nueitą atstumą
            
            
               III)Parametrai, kurių reikia norint apskaičiuoti išlaidas, pvz., degalų sąnaudos
            
            
               (l)Kelionės plano apskaičiavimas
            
            
               I) Atsižvelgiant į dieną ir laiko tarpsnį apskaičiuotas kelionės tam tikros rūšies transporto priemone / transporto priemonių deriniu laikas
            
            
            
               2.Dinaminių keliavimo ir eismo duomenų rūšys
            
            
               2.1.1-as paslaugos lygis
            
            
               (a)Važiavimo laikas, kelionių planai ir papildoma informacija
            
            
               I) Trukdžiai (visų rūšių transporto)
            
            
               II) Tikralaikė būklės informacija – vėlavimas, atšaukimas, garantuoto (visų rūšių) susisiekimo jungčių stebėjimas
            
            
               III) Prieigos mazgų funkcijų būklė (įskaitant visų rūšių reguliariojo susisiekimo dinaminę peronų informaciją, informaciją apie keltuvų / eskalatorių veikimą, uždarytų įėjimų ir išėjimų vietas)
            
            
               2.2.2-as paslaugos lygis
            
            
               (b)Važiavimo laikas, kelionių planai ir papildoma informacija (visų rūšių transporto)
            
            
               I)Apskaičiuotas transporto priemonių atvykimo ir išvykimo laikas
            
            
               II)Dabartinis keliavimo jungiamaisiais keliais laikas
            
            
               III)Uždaryti dviračių takų tinklo takai / apylankos
            
            
               (c)Informacijos tarnyba
            
            
               I)Veikiančios viešai prieinamos elektrinių transporto priemonių įkrovimo stotelės ir degalinės transporto priemonėms, varomoms suslėgtomis / suskystintomis gamtinėmis dujomis, vandeniliu, benzinu arba dyzelinu
            
         
         
            
               (d)Buvimo patikra
            
            
               I)Pasidalijamai naudojamų automobilių buvimas, pasidalijamai naudojamų dviračių buvimas
            
            
               II)Laisvos automobilių statymo vietos (gatvėse ir ne gatvėse), automobilių stovėjimo tarifai, kelių mokesčių tarifai
            
            
               2.3.3-as paslaugos lygis
            
            
               (e)Kelionių planai
            
            
               (2)I)
                     Prognozuojamas būsimas keliavimo jungiamaisiais keliais laikas